A kísérlet során három különböző felületű testet csúsztattam le a 45 fokos dőlésszögű, 0, 98 méter hosszúságú lejtőn. Ennek során megmértem, illetve kiszámoltam a lecsúszás idejét, a gyorsulást, a végsebességet, valamint a súrlódási együtthatót. Emellett mindhárom test esetében megállapítottam a lejtő határszögét is. Tapasztalataimat jegyzőkönyvben összegeztem.

Azt tapasztaltam, hogy a lejtőn mindhárom tárgy különböző sebességgel csúszott le. A sebességet elsősorban a felületek érdessége befolyásolta, mivel a plüss anyagból készült kacsa lassabban csúszott le a lejtőn, mint a másik két tárgy, az alufóliával borított csokibárány és a műanyag szellem. A lejtő határszöge egyenes arányosságot mutat a lecsúszás idejével, vagyis a kacsa esetén volt a legnagyobb, a bárány esetén a legkisebb.

Összességében elmondható, hogy veszélyhelyzetben a kísérleti alanyok közül a bárány tudna a fenti lejtőn lecsúszva sikeresen elmenekülni a kísértet elől.



